Մյուս կողմից էլ պետք է փաստել, որ կարծես թե որոշակի հակասություններ կան նաև ԵՄ առանձին երկրների և պաշտոնական Բրյուսելի՝ «Հյուսիսային հոսք 2» գազատար նախագծի շուրջ ունեցած դիրքորոշումների միջև: Երբ, օրինակ, Գերմանիայից և Ավստրիայից մտահոգություններ են հնչում ԱՄՆ կողմից Ռուսաստանի դեմ հնարավոր պատժամիջոցների հարցում, որպես հիմնավորում գլխավորապես նշելով «Հյուսիսային հոսք 2» գազատար նախագծի վրա դրանց ունեցած բացասական հետևանքները, պաշտոնական Բրյուսելն, ի դեմս Եվրախորհրդի նախագահ Դոնալդ Տուսկի, հայտարարում, որ «Հյուսիսային հոսք 2» գազատարի կառուցումը հակասում է Եվրամիության օրենսդրությանը: Եվրոպական հանձնաժողովին ուղղված նամակում, նա նշել է, որ նախագիծը չի ծառայի Եվրոպայի շահերին և կթողնի Ուկրաինան «Ռուսաստանի ողորմածության ներքո»: Նա կոչ է արել վերանայել նախագծի պայմանները: Նշենք, որ Գերմանիայի և Ավստրայի նման կեցվածքը նույնպես պատահական չէ, քանի որ ԱՄՆ հնարավոր պատժամիջոցները կխոչընդոտեն գերմանական և ավստրիական ընկերությունների աշխատանքին, որոնք արդեն գումարներ են ներդրել «Հյուսիսային հոսք 2» նախագծի շրջանակներում: